text: Банковият надзор се реорганизира от 1 ноември за по-добър контрол - Mediapool.bg
  Банковият надзор се реорганизира от 1 ноември за по-добър контрол
  18:41 | 29 октомври 2015 | 0 коментара
  Управителният съвет на БНБ прие в четвъртък структурните промени в дейността на Централната банка, чието цел е оказване на по-силен контрол над банковата система и подобряване на анализа на рисковете пред финансовите институции така, че БНБ да се намесва на по-ранен етап при възникване на проблеми, за да не се повтаря ситуацията с фалиралата миналата година КТБV
  От 1 ноември ще се реорганизират управление "Банков надзор" и управление "Банково", както предвижда приетият в началото на октомври от управата на БНБ План за реформиране и развитие на Банковия надзор. Промените бяха част от поетите ангажименти пред парламента от новия управител на Централната банка Димитър Радев при избора му за гуверньор.
  Така от идния месец ще заработи нова дирекция "Преструктуриране на кредитни институции", която ще е на пряко подчинение на управителя на БНБ.
  В Банковия надзор дирекция "Инспекции" ще обедини увеличените до шест инспекционни екипи, които ще извършват по-чести проверки на ротационен принцип в различните банки. Дирекция "Дистанционен надзор" ще извършва съвсем отделни проверки.
  Останалите дейности ще са организирани в дирекции "Макропруденциален надзор и финансова стабилност", "Специфични надзорни дейности", "Надзорна политика" и "Надзорно-правна дейност".
  Целта на реорганизацията на Банковия надзор е да се създадат условия за по-пълно взаимодействие и използване на капацитета на различните звена в управлението и по-голяма предвидимост, прозрачност и устойчивост на политиките за надзорно въздействие.
  Ще има и специален отдел за наблюдение и анализ на бизнес практики в потребителското и ипотечното кредитиране, предлагането на депозитни и други банкови продукти, анализ на клиентски оплаквания, както и поддържане на регистър на банковите сметки, но след приемане на законодателни решения.
  Реорганизира се и управление "Банково", чиято дейност ще се извършва от дирекциите "Платежни системи", "Платежен надзор", "Методология и финансови пазари", "Централен кредитен регистър и задължителни минимални резерви", "Статистика" и "Главно счетоводство".
  Промените се налагат заради констатирани шест проблемни сфери в Банковия надзор, обясниха в началото на октомври от БНБ. Сред тях са неадекватен модел за упражняване на надзорните функции на БНБ, слабости във вътрешната организация на управлението, липса на институционална рамка за управление на кризи и преструктуриране на банки, недобра информационно технологична и комуникационна осигуреност на надзорната дейност, както и недостатъчна координация и обмен на информация с други институции с отношение към надзорната дейност.